                                                              OKOLO POĽANY

Na cyklovýlet okolo Poľany sme odchádzali rýchlikom z Hlavnej stanice Bratislava v stredu, 8. Mája ráno.

Vo Zvolene na stanici nás už čakalo naše “Zálohové vozidlo” s Jankom Borbuliakom, ktorý nám po celý čas nášho výletu robil veľkú službu, keďže nám nepotrebnú batožinu každý deň doviezol do miesta ubytovania.

1/Prvý deň, po krátkej obhliadke centra – pešej zóny Zvolena a prvej foto pri pancierovom vlaku z čias SNP, sme pokračovali cez Zolnú a Očovú - Hrochoťskou dolinou – popri Baťovskom balvane – na Kyslinky – ďalej Dolná Zálomská- sedlo Príslop, skratkou sme prešli nad Iviny- a odtiaľ na Kalamárku-zjazd do Detvy.

Mali sme veľké šťastie, lebo búrkové mraky, aj prehánky boli v predstihu, takže sme ich len tak-tak chytali za chvost(
Krásny výhľad na Detvu nám poskytli skaly na Kalamárke.

Prvú noc sme boli ubytovaný v meste Detva. Príjemne nás prekvapila bohatá ponuka v reštaurácii hotela, príjemný personál, rýchla obsluha a “slušné” ceny.

2/Druhý deň ráno sme vyrazili do Starej Detvy, spoločne sme navštívili Podpolianske múzeum, zašli do obchodu Detvianskej ľudovej kultúry, kúpili zopár milých suvenírov a pokračovali sme na cintrorín maľovaných krížov, typických pre túto oblasť. Popri amfiteátri, kde sa každoročne začiatkom júla konajú folklórne detvianske slávnosti, sme pokračovali na Skliarovo. Po malom občerstvení sme peši vystúpili k vodopádu Bystré. 

V nádhernom slnečnom počasí sme si užívali výstup k vodopádu. Bicykle sme nechali dole na parkovisku, kde nám ich postrážil Janko B. Pobyt pri vodopáde bol jeden z najkrajších zážitkov! Zopár odvážlivcov vyšlo po kovovom rebríku až nad vodopád. Našťastie “CHLPÁČOV,”ktorými nás strašil aj miestny hostinský a cestou informačná tabuľa na náučnom chodníku, sa nám stretnúť nepodarilo, takže fotografie máme získané iba z tabúľ(
Od tejto nádhery  sme rýchlo zbehli do Hriňovej, cestou sa kochali v prekrásných scenériách, ktoré nám poskytovala okolitá príroda, odkiaľ sme po obede pokračovali smerom na Detviansku Hutu s najvyšším májom, aký sme kedy videli – na Látky – Sedlo Prašivú.  Odtiaľ sme ďalej pokračovali po červenej turistickej značke lesom k prameňu Ipľa. Cesta bola dosť rozmočená po búrke z predošlého dňa, takže sme postupovali pomaly. V lese sme mohli vidiet veľmi pekné, nezvyčajné rastliny, aj veľké mravenisko( Strieška nad prameňom Ipla bola zrejme po ťažkej vrstve snehu zničená. Ďalej sme sa zastavili pri pamätníku leteckého nešťastia a o chvíľu sme boli na našom ďaľšom stanovisku – horskom hoteli Biele vody. Pri zjazde na chatu sa nám naskytli prekásne výhľady na okolie. K chate sme zbehli zjazdovkou, takže kvalita bŕzd bola podrobená ťažkej skúške, ale všetci sme ju zvládli bez straty 10-ky(. 

A to sme ešte netušili, že tú zjazdovku budeme musiet opačným smerom - čiže hore, absolvovať –resp. vytlačiť  ešte 2x!!! Ubytovanie bolo slušné a večera tiež.

3/Tretí deň začal teda výstupom po zjazdovke-cez lúky – Drábsko – do dediny Sihla, kde sme sa občerstvili v štýlovej krčme. Zo Sihly sme dlhým zjazdom, cca 10km zbehli do Čierneho Balogu. Vo Vydrovom sme navštívili lesnícky skanzen.  Asi všetci dnešní dnešní lesníci by to mali povinne absolvolvovať a oboznámiť sa s povinostami lesníkov za prvej republiky. Na železničnej stanici v Čiernom Balogu sme si dali výdatný obed (pripravujú tam výborné čerstvé “pravé” bryndzové, aj furmanské halušky). Takto nasýtený sme pokračovali späť cez krásny výstup (aj s tlačením) na sedlo Tlstý Javor (aj šéf tlačil () späť okolo obce Sihla na chatu Biele vody.

4/Štvrtý deň sme sa v obci Sihla rozdelili na 2 skupiny. Jedna skupina volila cestu do Hronca cez hrebeň na Zákľuky s prekrásnymi lúkami a super výhľadmi a druhá skupina si zvolila trasu meandre Kamenistého potoka nemenej krásnou dolinou (miestami aj so zvyškami snehu) popri tajchu Hrončok. Všetci sme sa stretli v Hronci v kaviarni Koruna, kde sme sa spoločne naobedovali vo veľmi peknom prostredí upraveného dvora – terasy. Opäť takto sýty sme pokračovali do neďalekého – 6km vzdialeného – Osrblia, kde sme mali rezervovanú poslednú noc na priváte. V Osrblí sme si prešli známy biatlonový areál, chvíľu zafandili domácim fotbalistom v dueli so súpermi z Jakuba a zašli sme na večeru do koliby Groš.

5/Posledný deň, v nedeľu ráno, po oprave defektu na Ľubkinom bicykli, sme vyrazili za stále pekného-slnečného počasia na trasu z Osrblia na Chatu pod Hrbom. V závere výstupu sme museli opäť trochu potlačiť! ( Po malom občerstvení sme pokračovali ďalej zjazdom až do Ľubietovej, (naštastie prví neodbočili smerom na Strelníky poďla plánovanej trasy) kde nás zastihla búrka, výdatný dážď a krupobitie. Ako sa hovorí, všetko zlé je na niečo dobré! ( Vďaka dažďu sme sa rýchlo schovali pod veľkú bránu netušiac, že sme prístrešok našli u miestneho výrobcu ovčích syrov. Pochutili sme si na  čerstvom – ešte teplom ovčom syre a keďže chutil výborne, kúpili sme si z neho aj domov.

Posledná naša zastávka, keďže opäť a znovu pršalo, bola pri Lučatíne v reštaurácii Grajciar, kde sme už počkali na odvoz domov – do BA. V reštaurácii bola dobrá ponuka, takže čas čakania nám veľmi rýchlo ubehol (.

Myslím, že môžem za všetkých zúčastnených povedať, že išlo o veľmi vydarenú akciu. Srdečná vďaka nášmu leadrovi, Jurajovi Kostickému, ktorý si dal na príprave trás a zabezpečení servisu skutočne záležať. Ešte raz vďaka aj Jankovi Borbuliakovi, ktorý nám veľmi ochotne robil 100% servis, čo sa týka odvozu batožín, ale aj získavaní informácií z miestnych lokalít. K tomu všetkému nám priali aj nebesá, lebo sme mali skutočne 4 prekrásne slnečné dni!

ODPORÚČAM akciu zopakovať-absolvovať všetkým zdatnejším kolegom.

V Bratislave, 17.6.2013, Daška Kardošová

